หุ้น AWC เทรดวันแรกแจกกำไร 5 สตางค์ สูงกว่าราคาไอพีโอ 0.83%
บล.ทิสโก้ ให้ราคาเหมาะสม 6.19-6.47 บาท คาดกำไรสุทธิปี 62 ที่ 1,400 ล้านบาท โต 210%
10 ต.ค. 2562

บล.ทิสโก้ ให้ราคาเหมาะสม 6.19-6.47 บาท คาดกำไรสุทธิปี 62 ที่ 1,400 ล้านบาท โต 210%
บริษัท แอสเสท เวิรด์ คอร์ป (AWC) ผู้นำด้านการพัฒนาและบริหารโครงการอสังหาริมทรัพย์ชั้นนำที่มุ่งเน้นตอบโจทย์ไลฟ์สไตล์แบบครบวงจรในประเทศไทย เข้าจดทะเบียนซื้อขายในตลาดหลักทรัพย์แห่งประเทศไทย (ตลท.) วันแรกวันที่ 10 ต.ค.2562
สำหรับพิธีเปิดการซื้อขายวันแรกของ AWC จัดอย่างยิ่งใหญ่ มีบุคคลสำคัญผู้บริหารระดับสูงสุดในแวดวงการเงินมาร่วมงานคับคั่ง งานนี้วัลลภา ไตรโสรัส ยิ้มแย้มแจ่มใสโดยมีคุณพ่อนายเจริญ และแม่คุณหญิงวรรณา สิริวัฒนภักดี ร่วมเป็นเกียรติแสดงความยินดีในครั้งนี้ด้วย
ทั้งนี้ นายเจริญ ดำรงตำแหน่งประธานกรรมการ คุณหญิงวรรณา ดำรงตำแหน่งรองประธานกรรมการ และนางวัลลภา ดำรงตำแหน่งประธานเจ้าหน้าที่บริหาร และกรรมการผู้จัดการใหญ่ ของ AWC
 




หุ้น AWC ปิดเทรดวันแรกที่ 6.05 บาท เพิ่มขึ้น 0.05 บาท (+0.83%) จากราคาขาย IPO ที่ 6.00 บาท/หุ้น มูลค่าซื้อขาย 8,130.18 ล้านบาท โดยเปิดตลาดที่ 6.00 บาท ราคาขึ้นสูงสุด 6.10 บาท และราคาลงต่ำสุด 6.00 บาท ขณะที่มีมูลค่าซื้อขายสูงสุดอันดับหนึ่งของตลาดที่ 8,130.14 ล้านบาท
บล.ทิสโก้ คาดว่า AWC จะมีกำไรสุทธิปี 62 ที่ 1,400 ล้านบาทหรือคิดเป็นการเติบโต 210% จากปีก่อน หลังเพิ่มสินทรัพย์กลุ่ม 3 เข้ามา ประเมินมูลค่าที่เหมาะสมของ AWC ที่มูลค่าตลาดที่ 1.98 -2.07 แสนล้านบาท โดยวิธีคิดลดกระแสเงินสด ( DCF) เนื่องจากรายได้ของบริษัทเป็น Recurring income "ความเสี่ยงที่สำคัญของหุ้น AWC คือ ความล่าช้าในแผนโครงการใหม่ เงินลงทุนที่อาจจะสูงกว่าคาด การพึ่งพาผู้บริหารโรงแรมภายนอก ความขัดแย้งกับถือหุ้นรายอื่นๆรวมถึงการแข่งขันจากกลุ่มบริษัททีซีซี "บทวิเคราะห์บล.ทิสโก้ ระบุ
AWC ครึ่งแรกปี 62 กำไร 366 ล้านบาท
-ผลประกอบการ AWC ไตรมาส 2/2562 มีกำไรสุทธิ 145.22 ล้านบาท หรือ 0.006 บาท/หุ้น เพิ่มขึ้น 270.66% จากช่วงเดียวกันปีก่อนที่ขาดทุน 85.09 ล้านบาท หรือ 0.009 บาท/หุ้น
-งวด 6 เดือน 2562 มีกำไรสุทธิ 366.65 ล้านบาท หรือ 0.015 บาท/หุ้น เพิ่มขึ้น 119.52% จากงวดเดียวกันปี 2561 ที่กำไร 167.02 ล้านบาท หรือ 0.019 บาท/หุ้น
-งบการเงินรวมปี 2561 มีกำไร 469.57 ล้านบาท หรือ 0.031 บาท/หุ้น เพิ่มขึ้น 747.75% จากงวดปี 2560 ที่มีกำไร 55.39 ล้านบาท หรือ 0.009 บาท/หุ้น
-งบเฉพาะกิจการปี 2561 มีกำไร 93.84 ล้านบาท หรือ 0.006 บาท/หุ้น เพิ่มขึ้น 74.48% จากงวดปี 2560 ที่มีกำไร 53.78 ล้านบาท หรือ 0.009 บาท/หุ้น